## El Centre del Carme es convertix en el primer espai per a una cultura plenament accessible i inclusiva

*** ‘CCCC Cultura Inclusiva’ inclou QR inclusius en totes les seues exposicions i un programa d’arts escèniques que atén qualsevol discapacitat
* El programa s’inaugura el 28 de juny amb una proposta de la companyia Entrelazados Danza Teatro Inclusivo desenrotllada *ex professo* per a la mostra ‘València en el alma de los artistas. Artistas valencianos en la Colección Carmen Thyssen’**

El Centre del Carme Cultura Contemporània (CCCC) ha presentat el seu programa ‘CCCC Cultura Inclusiva’, un projecte que convertix el centre d’art valencià en el primer espai cultural plenament accessible i socialment inclusiu.

‘CCCC Cultura Inclusiva’ és un programa desenrotllat pel Consorci de Museus de la Comunitat Valenciana (CMCV) i la Direcció General de Persones amb Discapacitat de l’Ajuntament de València, amb la col·laboració de FESORD i Plena Inclusión. El projecte inclou la instal·lació de QR inclusius en totes les exposicions del Centre del Carme i un programa d’arts escèniques que, per primera vegada, garantix l’accessibilitat de totes les persones.

El programa ha sigut presentat en el Centre del Carme pel director-gerent del CMCV, Nicolás Bugeda, acompanyat pel director general de Persones amb Discapacitat de l’Ajuntament de València, Javier Copovi, en una trobada amb representants de les federacions de persones amb discapacitat de la Comunitat Valenciana.

A l’acte han assistit COCEMFE (Confederació de Persones amb Discapacitat Física i Orgànica); ASPAYM (Associació de Persones amb Lesió Medul·lar i altres Discapacitats Físiques); CERMI (Comité d’Entitats Representants de Persones amb Discapacitat); FESORD (Fundació Persones Sordes); HELIX (Federació d’Associacions per la Integració de les Persones Sordes); PLENA INCLUSIÓN CV (Federació d’Associacions de Persones amb Discapacitat Intel·lectual) i Fundació ONCE.

Bugeda ha assenyalat que este projecte “s’emmarca en la nostra línia de treball enfocada a l’accessibilitat. Iniciem amb esta acció una aposta decidida per fer efectiu i real un dret constitucional com és l’accés a la cultura de totes les persones. Esperem que el Centre del Carme siga el primer de molts espais que facen que totes les persones se senten partícips i puguen gaudir de la cultura com a ciutadans de ple dret”.

Així mateix, ha afegit que des del CMCV “treballem per a crear polítiques culturals que siguen duradores, que arriben per a quedar-se, transformant les institucions culturals en espais socialment integradors. Els projectes no són de les persones, són de les institucions i el Centre del Carme tindrà, des d’este moment, unes ferramentes que són bàsiques perquè la inclusió social siga una realitat” ha conclòs.

Per la seua part, Copovi ha assenyalat que el Centre del Carme “es convertix en el centre de referència a Espanya de la plena inclusió en l’àmbit de la cultura, especialment quant a espectacles d’arts escèniques”.

Sobre els QR inclusius, el director general de persones amb discapacitat de l’Ajuntament de València ha explicat que “utilitzen sistemes augmentatius i alternatius de comunicació, mitjançant pictogrames, llengua de signes que permeten trencar barreres de comunicació i informació”.

**CCCC Cultura Inclusiva**

Els QR inclusius permeten accedir a tres tipus d’informació: pdf accessible amb lectura instantània per a persones invidents; textos amb lectura fàcil per a persones amb discapacitat intel·lectual i llengua de signes per a persones amb dificultats auditives. Estos elements estan instal·lats en l’entrada de cada sala d’exposicions i inclouen codi Navilens la qual cosa permet que qualsevol dispositiu mòbil puga captar-los sense necessitat d’apuntar al QR.

El projecte CCCC Cultura Inclusiva oferix el primer programa d’arts escèniques amb companyies que integren persones amb discapacitat i sense i que garantix l’accessibilitat de totes les persones independentment de les seues capacitats en un espai polivalent en el qual les persones amb discapacitat física poden triar seient i gaudir de l’espectacle al costat dels seus acompanyants sense que hi haja un espai exclusivament delimitat per a ells.

Així mateix, els espectacles inclouen bucle magnètic perquè persones amb discapacitat auditiva reben el so amb la màxima qualitat en els seus audiòfons, una guia de lectura fàcil, així com interpretació en llengua de signes.

El programa s’inaugura el dissabte 28 de juny amb una proposta de la companyia Entrelazados Danza Teatro Inclusivo amb motiu de la clausura de la mostra ‘València en el alma de los artistas. Artistas valencianos en la Colección Carmen Thyssen’, que tanca les portes el diumenge 29 de juny.

Entrelazados presenta una peça inspirada i desenrotllada *ex professo* per a l’exposició que conjuga llum, so i moviment, secundant-se en la videocreació de Chema Siscar.

“A través del moviment la peça representa els tres estats de la vida, des dels primers passos, quan comencem a caminar per les nostres vides, la construcció dels somnis, quan comencem a florir i, en tercer lloc, la manera de relacionar-nos amb els altres i com el fet de compartir i la unió ens fa més forts” ha explicat Silvia Valentín Royo, directora de la companyia.

**Actuacions en juliol**

A més, les pròximes dos setmanes, el 4 i l’11 de juliol, tindran lloc dos actuacions inclusives més a la sala Refectori. El dia 4 de juliol es podrà gaudir de l’obra de teatre *Las gracias mohosas* de Feliciana Enríquez de Guzmán, adaptada per Begoña Sánchez Gascón, a càrrec de la companyia Samaruc Teatre de València, integrant de l’ONCE teatre.

El dia 11 de juliol el Centre del Carme acull FEMART 25, festival de microteatre, a càrrec de FEVADIS amb actuacions, a més d’en el Refectori, en l’aula Capitular i claustre renaixentista.

El programa d’actuacions es reprendrà el mes de setembre. El seu accés és lliure, fins que es complete l’aforament. Més informació en la web de [CMCV](http://www.consorcimuseus.gva.es/).

Fecha: 25/06/2025